**Zveza avtomobilskih regij**

**SL**

**Izjava za pravičen, pošten in uspešen prehod**

Zveza avtomobilskih regij, zavezništvo regij z močnimi avtomobilskimi sektorji, vključno z dobavno industrijo, v celoti priznava potrebo po odločnem ukrepanju za doseganje podnebnih ciljev EU. Vsi načini prevoza morajo postati bolj trajnostni, cestni promet pa mora bistveno zmanjšati emisije. Zavedamo se, da bo to v naših regijah povzročilo spremembe.

Zagotoviti želimo, da bo ta preobrazba v cestnem prometu in avtomobilskem sektorju pošteno in uspešno izvedena za naše regije in državljane, pa tudi za podjetja v celotni vrednostni verigi, s čimer bomo zagotovili, da nobena regija ne bo zapostavljena.

Zveza poziva EU k ukrepanju, da bi dosegli naslednje:

1. Nujno je vzpostaviti **evropski mehanizem za podporo pravičnemu, poštenemu in uspešnemu prehodu za evropske regije z avtomobilsko in dobavno industrijo**, vključno z racionalizacijo **namenskih dodatnih proračunskih postavk** v različnih evropskih skladih in programih.
2. Izvesti je treba podrobno **oceno teritorialnega učinka** (na regionalni ravni) **posledic preobrazbe v avtomobilskem sektorju**, kar bi bilo izhodišče za okvir za pravični prehod, vključno z **natančnim evidentiranjem učinka** na regionalno rast in delovna mesta.
3. Obravnavati je treba skupne izzive in priložnosti za regije ter mala in srednja podjetja v zvezi z **avtomobilsko dobavno industrijo**, na katero bo sprememba sistema za prenos moči posebej močno vplivala.
4. Podpreti je treba **preusposabljanje in izpopolnjevanje (regionalne) delovne sile**, da bi preprečili izgubo delovnih mest v naših regijah. Spremljati moramo ponudbo in povpraševanje po ustreznih znanjih in spretnostih ter predvideti prihodnje potrebe v tesnem sodelovanju z vseevropskim okvirom *pakta za znanja in spretnosti*, zlasti z  **zvezo za znanja in spretnosti v avtomobilski industriji**.
5. Nadaljevati je treba razvoj trdnega raziskovalnega okvira za **industrijsko preobrazbo in inovacije** v evropski avtomobilski industriji, s čimer bi se povečala odpornost dobavne verige za strateške in kritične surovine.
6. Zagotoviti je treba prožnost **smernic o državni pomoči** (vključno z uredbo o skupinskih izjemah), da se avtomobilskim regijam omogoči, da usmerjajo in upravljajo to preobrazbo ter se izognejo njenim negativnim učinkom. Predvideti bi bilo treba tudi podporne ukrepe za lokalne in regionalne oblasti za pospešitev uvajanja **inovativnih tehnologij** prek javnih naročil.
7. Regije je treba podpreti pri vzpostavitvi **javno dostopnih oskrbovalnih in polnilnih postaj** za spodbujanje uvajanja električnih vozil in vozil, ki uporabljajo brezogljična in nizkoogljična alternativna goriva. Za teritorialno in socialno kohezijo je nujno, da so te postaje na voljo v vseh regijah in da so čezmejno interoperabilne.
8. **Razpoložljiva javna in zasebna naložbena sredstva je treba usmeriti** v različne tehnološke rešitve (npr. elektrifikacijo, vodikove tehnologije in sintetična goriva), da se zagotovita konkurenčnost in inovativnost evropske avtomobilske industrije.
9. Vzpostaviti je treba **pristop upravljanja na več ravneh in partnerski pristop** k temu prehodu za ustrezno in učinkovito načrtovanje politik, proračunske ukrepe ter dialog z vsemi deležniki in javnimi organi na vseh ravneh, vključno z Evropsko komisijo, Svetom in Evropskim parlamentom.
10. Zvezo je treba podpirati kot glavno **odprto platformo za usklajevanje** regij z avtomobilsko in dobavno industrijo, da bodo lahko sodelovale na regionalni, nacionalni in evropski ravni, pri tem pa se tesno povezale z obstoječimi pobudami, da bi bil prehod uspešen.

**DODATNO OZADJE**

Za izvajanje načrta EU za uresničitev podnebnih ciljev do leta 2030 in doseganje ciljev izboljšanja pogojev mobilnosti za ljudi in podjetja, dostopnosti ter varstva podnebja in okolja s socialnim ravnovesjem bo treba do leta 2030 bistveno zmanjšati emisije toplogrednih plinov za vsaj 55 odstotkov in do leta 2050 doseči popolno podnebno nevtralnost. Tako kot v drugih sektorjih si je treba prizadevati za zmanjšanje emisij tudi iz prometa.

Eden od industrijskih sektorjev, ki jih bo ta nujna sprememba najbolj prizadela, je avtomobilska industrija. Poleg prehoda na tehnologijo sistema za prenos moči bo veliko spremembo v procesih ustvarjanja vrednosti povzročila tudi vgrajena in povezana digitalizacija. Vozila prihodnosti bodo del interneta stvari, povezanega z oblakom. To bo močno vplivalo na avtomobilski ekosistem.

Za dosego teh ciljev bo v evropskih avtomobilskih ekosistemih potreben temeljit medsektorski proces preobrazbe, ki bo močno vplival na regionalno gospodarsko rast, delovna mesta in nadaljnje inovacije. Avtomobilska industrija ima čezmejne dobavne verige (ki so močno vpete v svoje regionalno okolje), zato je potreben pristop na evropski ravni. Prehod je nujen, vendar ga je treba izvajati postopoma in s hitrostjo, ki omogoča prilagoditev industrije in trga dela.

Poleg tega bo vpliv te preobrazbe na regije odvisen od velikosti, obsega in strukture njihovih avtomobilskih vrednostnih verig. Zato se bodo regije soočale z različnimi izzivi in bodo potrebovale različne strategije prilagajanja. Vendar te lokalne in regionalne posledice za gospodarstvo in zaposlovanje ter morebitni trendi v novi, podnebno nevtralni avtomobilski industriji niso bili ustrezno ocenjeni ali obravnavani.

Prehod bodo morali spremljati ustrezne ocene, učinkovito načrtovanje politik in proračunski ukrepi. Ključni instrument pri tem je Evropski sklad za prilagoditev globalizaciji. Začeti je treba s podrobno oceno učinka na regionalni ravni.

Zveza avtomobilskih regij si bo močno prizadevala za izpolnitev podnebnih ciljev v evropskem avtomobilskem sektorju, hkrati pa za okrepitev regionalnih industrijskih ekosistemov in ustvarjanja vrednosti.

\_\_\_\_\_\_\_\_\_\_\_\_\_